《山夜忧》
南北朝·谢庄

庭光尽。山明归。松昏解。渚瞢稀。流风乘轩卷。明月缘河飞。

乃斡西枻乱幽澨。山药屿而淹留。过香潭而一憩。

屿侧兮初薰。潭垂兮葐蒀。或倾华而閟景。亦转彩而途云。

云转兮四岫沈。景閟兮双路深。草将濡而坰晦。树未䬟而涧音。

涧鸟鸣兮夜蝉清。橘露靡兮蕙烟轻。凌别浦兮值泉跃。

经乔林兮遇猿惊。跃泉屡环照。惊猿亟啼啸。徒芳酒而生伤。

友尘琴而自吊。吊琴兮悠悠。影戚兮心妯。逢镂山之既渥。

承润海之方流。身无厚于蜩毳。恩有重于嵩丘。仰绝炎而缔愧。

谢泪河而轸忧。夜永兮忧绵绵。晨寒起长渊。南皋别鹤伫行汉。

东邻孤管入青天。沈痾白发共急日。朝露过隙讵赊年。

年去兮发不还。金膏玉沥岂留颜。回舲袥绳户。收棹掩荆关。

作者简介：谢庄（421－466），字希逸，南朝宋文学家。陈郡阳夏人（今河南太康县），出生于建康。他是谢弘微的儿子，大谢（谢灵运）的族侄。七岁能作文，二十岁左右入仕，在东宫任过洗马、中舍人。稍后，在江州任庐陵王刘绍南中郎咨议参军。元嘉二十六年（449），又随雍州刺史随王刘诞去襄阳，领记室。次年，北魏使者在彭城和刘宋谈判，曾经问起谢庄的情况，可见其声名远布。以《月赋》闻名。由于历仕宋文帝、宋孝武帝、宋明帝三朝，官至中书令，加金紫光禄大夫，故世称“谢光禄”。